Nienaber tevrede met Bok-diepteEvan Roos. Foto: GB Jordaan . Cheslin Kolbe, André Esterhuizen, Cobus Reinach, Jasper Wiese en Vincent Koch se klubpligte beteken dat hulle nie vir hierdie naweek se Engeland-toets op Twickenham oorweeg word nie. Tog is Jacques Nienaber tevrede met die diepte van sy Springbok-groep. Die Springbok-afrigter het ŉ hele paar veranderinge aan die opdrafspan gemaak wat verlede naweek met Italië in Genua klaargespeel het. Spelers soos Jesse Kriel, Makazole Mapimpi en Evan Roos sal hul bes doen om die Rose op die agtervoet te plaas, terwyl Thomas du Toit, Marco van Staden en Canan Moodie hul stempel as impakspelers op die toets sal wil afdruk. Manie Libbok, een van die helde teen Italië, is weer op die plaasvervangersbank ingesluit. “Ons is baie opgewonde om te sien wat hierdie groep spelers teen ŉ sterk Engeland-vyftiental kan vermag. Die span spog met talentvolle jong spelers wat gereeld hul hande opsteek, terwyl die ervare ouens al ŉ lang pad met ons gestap het,” het Nienaber gesê. Jacques Nienaber (Foto: Phill Magakoe/AFP) Volgens die Bok-afrigter is ŉ toets op Twickenham een van die hoogtepunte van ŉ speler se rugbyjaar. “Oudergewoonte kan ons net ŉ sekere getal spelers kies en ons moes kreatief te werk gaan om ŉ goeie balans te handhaaf; veral met die oog op spelerkombinasies en om aan opwindende jong spelers ŉ kans op die groot verhoog te gee.” Nienaber verwag ŉ taai toets teen Engeland wat verlede week gelykop teen die All Blacks op die einste Twickenham gespeel het. “Engeland sal hierdie wedstryd met dieselfde ingesteldheid as ons benader – om hul seisoen op ŉ wennoot af te sluit en om momentum vir die Wêreldbeker-toernooi op te bou.” Die wedstryd begin Saterdag om 19:30 en die aksie sal regstreeks op SuperSport uitgesaai word. Springbokke: Willie le Roux (heelagter), Kurt-Lee Arendse (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Damian Willemse (losskakel), Faf de Klerk (skrumskakel), Evan Roos (agtsteman), Franco Mostert (flank), Siya Kolisi (kaptein en flank), Marvin Orie (slot), Eben Etzebeth (slot), Frans Malherbe (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Thomas du Toit, Marco van Staden, Kwagga Smith, Jaden Hendrikse, Manie Libbok en Canan Moodie.